Publication: Magyar Közlöny
Issue: MK-2000-88 (Year: 2000, Number: 88)
Era: 1990-2004
Section: időpontjára visszamenőleg megsemmisítette. Ezt követően a Kormány a 2149/1998. (V. 20.) Korm. határozatával
Paragraph Index: 926

időpontjára visszamenőleg megsemmisítette. Ezt követően a Kormány a 2149/1998. (V. 20.) Korm. határozatával rendelkezett a késedelmes kifizetések miatt keletkezett károk megtérítéséről. A panasz alapján az országgyűlési biztos általános helyettese folytatott vizsgálatot. Megállapította, hogy a panaszos és még 24 társa volt hadiárva már 1995-ben jogosult volt a hadiárvák ellátásának egyösszegű térítésére, azonban mivel az első határozatot a Nyugdíjbiztosító Igazgatóság visszaküldte (bár erre jogszabályi felhatalmazása nem volt, és a visszaküldött határozatot sem vette nyilvántartásba), a további 24-et a jegyző csak 1997 elején továbbította a Nyugdíjfolyósító Igazgatóságnak. Végül is csak egy esetben került sor a kormányhatározatban előírt kártérítés hivatalból történő megállapítására. A panaszos és társai esetében az országgyűlési biztos általános helyettesének vizsgálata megkezdését követően a késedelmes kifizetés miatt keletkezett kár megállapításához szükséges adatpótlást, illetve egyeztetést a Nyugdíjfolyósító Igazgatóság és a jegyző elvégezte, a panasz orvoslása megtörtént. Az ügyben a panaszos és társai problémája ugyan megoldódott, az országgyűlési biztos általános helyettese mégis megállapította a panaszosnak és társainak tulajdonhoz fűződő jog csorbulását. Az alkotmányos joggal összefüggő visszásság megszüntetése miatt azonban ajánlást nem tett. A Nyugdíjfolyósító Igazgatóság szerint 32 088 volt hadiárva részesült egyösszegű hadiárva ellátásban, de csupán 6581 fő kapott a késedelmes kifizetés miatt kártérítést, ami sértette azon hadiárvák tulajdonhoz való jogát, akik nem kaptak kártérítést a hadiárva-ellátás késedelmes kifizetése miatt. Ezért az országgyűlési biztos általános helyettese ajánlást tett a Miniszterelnöki Hivatalt vezető miniszternek , hogy ellenőriztesse országos szinten a 2149/1998. (V. 20.) Korm. határozat erre vonatkozó pontjának végrehajtását, annak eredményétől függően pedig tegye meg a szükséges intézkedéseket. A Miniszterelnöki Hivatal közigazgatási államtitkára a vonatkozó kormányhatározat megismerhetőségére a Határozatok Tárában történt közzétételt elegendőnek tartotta. Az ajánlást teljesítésre a Honvédelmi Minisztérium közigazgatási államtitkárának továbbította. A Honvédelmi Minisztérium közigazgatási államtitkára válaszában arról adott tájékoztatást, hogy a hadigondozással kapcsolatos jogszabályok végrehajtását folyamatosan ellenőrzik, az ajánlást elfogadta. A vizsgálat eredménnyel zárult. OBH 2394/1999.

Source: https://magyarkozlony.hu/hivatalos-lapok/ccb9149694730fb9cea2398857baf0f4c8377972/dokumentumok/b11f5030a9b4ffbf85134ebfb0dee2e9b33aff38/letoltes